Olaoluwa Abagun

Olaoluwa Abagun na Naija loya, wuman sopota, and strong vois wey dey fait for gel pikin rait. Shi dey wok mek niu jenereshon of Africa gels get sens, pawa, and konfidens. Shi bi di pesin wey stat Girl Pride Circle Initiative, wey bi one beta NGO for Naija wey dey protekt gels. Shi stil bi Executive Director for ATHENA, wey bi one global feminist netwok wey dey promot jenda ikwoliti and human raits.

Hau shi tek stat laif and go skul
Dem bon Olaoluwa for Lagos. Shi go Queen's College, for Lagos, and for 2008, shi win Outstanding Service to College Life Award as Deputy Head Girl. Afta dat, shi go Obafemi Awolowo University go stodi law, kolet LL.B degree (Bachelor of Laws). Leta, shi go University of Sussex for UK go du Master of Arts (MA) in Gender and Development. Shi tok say shi bi Kristen, bot ha papa na Muslim, and ha mama na Kristen - so shi gro insaid famili wey dey du two rilijon. Olaoluwa bi di onli gel among four pikin wey ha papa and mama bon.

Shi tok say ha papa and mama trit ha ikwol to ha brodas, dem no show say shi bi gel - na from dia shi bigin ondastand feminisim (say mek wuman an man get di sem chans). Shi bigin laik human raits from wen shi hia one spich abaut Child Rights Act at age 13.

Wen shi bi 15 yias old, shi mit Govno Babatunde Fashola and him kabinet, and dem dash ha komputa - dat tin enkorej ha to folo di rod of wuman-raits advokasi. 

Tori abaut hau shi tek fait for raits
Bifo shi finish for law skul (2015), shi dey rait atikul abaut wumen palava, and for 2014, shi bi finalist for Africa Youth Day Essay Competition wit ha rait-op: “Policies on the Empowerment of Young Women in Africa: The Missing Piece in the African Jigsaw.” Shi fom Girl Pride Circle (GPC) – na NGO wey dey fait for gel and wuman raits for Naija.

For March 2016, during UN Commission on the Status of Women, shi lonch one projekt wey dem kol Safe Kicks Initiative: Adolescent Girls Against Sexual Violence. Di program dey tich martial arts (faitin skils) to gels and wumen so dem fit difend diasef against rape or abuse. For July 2016, ova 250 smol smol gels don join di trenin.

Shi bi the onli Naija pesin wey kolekt grant (moni sopot) from Women Deliver organisation dat year.

Olaoluwa also giv tok for United Nations General Assembly (72nd Session) - shi tok abaut jenda ikwoliti and wumen ishu.

For July 2017, shi bi one of six special Naija pesin wey go UK Parliament to join tok on “Fast Forward: Preparing the World to Come.” Shi tok say shi go put bodi to mek Naija wumen wise up for politiks, welfare, edukeshon, and beta govment polici.

Shi tok say: “Feminisim min mek everibodi - man and wuman - get di same chans to shine.”

Shi agri wit Chimamanda Ngozi Adichie say: “All of us sopoz bi feminists.”

Shi biliv say nobodi supoz dey joj base on jenda. Feminisim no bi fait bitwin man and wuman - e jos dey fait for di same opotuniti.

For January 2018, shi komplen say meni Naija wumen no tu laik politiks. Shi beg dem to vote and join mata for 2019 general elekshon.

For 2019, shi win Commonwealth Shared Scholarship and join bak wok wit Girl Pride Circle (GPC). Shi lid one projekt wey dem kol: “Zero Tolerance to Sexual Violence in Religious Communities.” Di projekt tren rilijios lidas for Lagos State mek dem help fait sexual abuse and sopot National Gender Policy.

Wia dem gada di tori

Katigori:Naija pipul
Katigori:Naija wuman
Katigori:Tori abaut pipul life